b'\n_START_ARTICLE_\nBeta amiloide\n_START_PARAGRAPH_\nLa beta amiloide (A\xce\xb2 o Abeta) \xc3\xa9s un p\xc3\xa8ptid de 36-43 amino\xc3\xa0cids processat a partir d\'un precursor de la prote\xc3\xafna amiloide (APP). Tot i que normalment es relaciona nom\xc3\xa9s amb la malaltia d\'Alzheimer, interv\xc3\xa9 en funcions alienes a la malaltia. S\'han trobat proves que l\'A\xce\xb2 t\xc3\xa9 m\xc3\xbaltiples activitats que no tenen res a veure amb l\'Alzheimer.\n_START_SECTION_\nactivitat normal de l\'A\xce\xb2\n_START_PARAGRAPH_\nS\'han descobert diverses activitats importants de l\'A\xce\xb2 que no estan associades a les malalties, com ara l\'activaci\xc3\xb3 d\'enzims cinasa, _NEWLINE_la protecci\xc3\xb3 contra l\'estr\xc3\xa8s oxidatiu, _NEWLINE_la regulaci\xc3\xb3 del transport del colesterol. _NEWLINE_Tamb\xc3\xa9 s\'ha trobat que funciona com a factor de transcripci\xc3\xb3 i que t\xc3\xa9 activitat anti-microbiana (relacionada amb la seva activitat pro-inflamat\xc3\xb2ria).\n_START_SECTION_\nAssociaci\xc3\xb3 amb la malaltia\n_START_PARAGRAPH_\nLa beta amiloide \xc3\xa9s el component principal de les plaques d\'amiloide trobades al cervell dels pacients d\'Alzheimer. Apareixen plaques similars en algunes variants de la dem\xc3\xa8ncia de cossos Lewi i tamb\xc3\xa9 en la miositis amb cossos d\'inclusi\xc3\xb3 (una malaltia de l\'aparell muscular), mentre que l\'A\xce\xb2 en si mateixa pot formar tamb\xc3\xa9 agregats que rodegen les venes cerebrals, com \xc3\xa9s el cas de l\'angiopatia amiloide cerebral. _NEWLINE_Les plaques formades estan compostes per un embull d\'agregats fibrosos ordenats regularment, anomenats fibres d\'amiloide. Aquestes fibres s\xc3\xb3n un plegament proteic format, junt amb l\'A\xce\xb2, per prions, associats a malalties causades per la malformaci\xc3\xb3 de prote\xc3\xafnes. Recerques recents suggereixen que la forma oligom\xc3\xa8rica soluble del p\xc3\xa8ptid pot ser causant del desenvolupament de l\'Alzheimer.\n_START_SECTION_\nFormaci\xc3\xb3\n_START_PARAGRAPH_\nL\'A\xce\xb2 es forma despr\xc3\xa9s d\'un seguit de divisions de la prote\xc3\xafna precursora de l\'amiloide (l\'APP), una glicoprote\xc3\xafna transmembranosa de funci\xc3\xb3 indeterminada. L\'APP pot ser processada per \xce\xb1-, \xce\xb2- i \xce\xb3- secretases._NEWLINE_L\'A\xce\xb2 es crea despr\xc3\xa9s de l\'activitat successiva de \xce\xb2 i \xce\xb3 secretases. La \xce\xb3-secretasa, que s\'encarrega de l\'extrem C-terminal del p\xc3\xa8ptid A\xce\xb2, parteix la regi\xc3\xb3 transmembranosa de l\'APP i genera m\xc3\xbaltiples isoformes de 36-43 amino\xc3\xa0cids. Les isoformes m\xc3\xa9s comunes s\xc3\xb3n l\'A\xce\xb240 I l\'A\xce\xb242; la forma m\xc3\xa9s curta es genera, normalment, per la partici\xc3\xb3 que t\xc3\xa9 lloc al reticle endoplasm\xc3\xa0tic, mentre que la forma m\xc3\xa9s llarga es produeix per la partici\xc3\xb3 a l\'aparell de Golgi. L\'A\xce\xb240 \xc3\xa9s la m\xc3\xa9s comuna de les dues, per\xc3\xb2 l\'A\xce\xb242 \xc3\xa9s m\xc3\xa9s fibrilog\xc3\xa8nica i per tant est\xc3\xa0 m\xc3\xa9s associada a les malalties. S\'ha observat que en cas de mutacions a l\'APP, relacionades amb casos preco\xc3\xa7os d\'Alzheimer, s\'incrementa la producci\xc3\xb3 relativa d\'A\xce\xb242, i com a conseq\xc3\xbc\xc3\xa8ncia potser la ter\xc3\xa0pia per l\'Alzheimer hauria de modificar l\'activitat de la \xce\xb2 i \xce\xb3 secretases per produir principalment A\xce\xb240.\n_START_SECTION_\nGen\xc3\xa8tica\n_START_PARAGRAPH_\nHi ha mutacions autos\xc3\xb2miques dominants en l\'APP que causen Alzheimer preco\xc3\xa7 (Alzheimer familiar), una variant poc comuna de l\'Alzheimer. No afecta m\xc3\xa9s d\'un 10% dels casos, i la majoria de casos d\'Alzheimer no presenten aquesta mutaci\xc3\xb3. Tot i aix\xc3\xb2, l\'Alzheimer familiar \xc3\xa9s el resultat d\'una alteraci\xc3\xb3 en el processament de prote\xc3\xafnes. L\'augment del nivell total d\'A\xce\xb2 o de les concentracions relatives d\'A\xce\xb240 i A\xce\xb242 (la primera sol estar m\xc3\xa9s concentrada en plaques cerebrovasculars, la segona en plaques neur\xc3\xadtiques) est\xc3\xa0 implicat en la patog\xc3\xa8nesis de tant l\'Alzheimer familiar com l\'Alzheimer espor\xc3\xa0dic. Degut a la seva naturalesa m\xc3\xa9s hidr\xc3\xb2foba, l\'A\xce\xb242 \xc3\xa9s la forma m\xc3\xa9s amiloidog\xc3\xa8nica del p\xc3\xa8ptid. Aix\xc3\xb2 no obstant, la seq\xc3\xbc\xc3\xa8ncia central KLVFFAAE \xc3\xa9s coneguda per formar l\'amiloide per ella sola, i probablement formi el nucli de la fibrilla._NEWLINE_La "hip\xc3\xb2tesi de l\'amiloide", que suggereix que les plaques s\xc3\xb3n les responsables de la patologia de l\'Alzheimer, \xc3\xa9s acceptada per la majoria d\'investigadors per\xc3\xb2 en cap cas est\xc3\xa0 establerta com a definitiva. Els dip\xc3\xb2sits intracel\xc2\xb7lulars de la prote\xc3\xafna tau tamb\xc3\xa9 han sigut identificats en la malaltia, i potser tamb\xc3\xa9 hi estan implicats. Es creu que els olig\xc3\xb2mers que formen el p\xc3\xa8ptid amiloide s\xc3\xb3n les esp\xc3\xa8cies citot\xc3\xb2xiques i no tant les fibres madures._NEWLINE_Una hip\xc3\xb2tesi alternativa diu que no s\xc3\xb3n les plaques d\'amiloide les responsables de la malaltia sin\xc3\xb3 els olig\xc3\xb2mers d\'aquest p\xc3\xa8ptid. Ratolins modificats gen\xc3\xa8ticament perqu\xc3\xa8 expressin olig\xc3\xb2mers per\xc3\xb2 no plaques (APPE693Q) presenten la malaltia. A m\xc3\xa9s, alguns ratolins modificats gen\xc3\xa8ticament per transformar els olig\xc3\xb2mers en plaques (APPE693Q X PS1\xce\x94E9), deixen d\'estar danyats front a ratolins que nom\xc3\xa9s tenen olig\xc3\xb2mers.\n_START_SECTION_\nEstructura\n_START_PARAGRAPH_\nLa beta amiloide est\xc3\xa0 desestructurada intr\xc3\xadnsecament, \xc3\xa9s a dir, en dissoluci\xc3\xb3 no adquireix un plegament terciari compacte sin\xc3\xb3 que s\'organitza sota diferents estructures. \xc3\x89s per aix\xc3\xb2 que no pot ser cristal\xc2\xb7litzada i la majoria del coneixement estructural d\'aquest p\xc3\xa8ptid prov\xc3\xa9 de la RMN (Resson\xc3\xa0ncia Magn\xc3\xa8tica Nuclear) i de la din\xc3\xa0mica molecular. Els models de polip\xc3\xa8ptids de 26 amino\xc3\xa0cids provinents de la beta amiloide (A\xce\xb2 10-35) obtinguts a partir de la RMN mostren una estructura compacta enrotllada que manca d\'una estructura secund\xc3\xa0ria significativa. Els estudis que investiguen les din\xc3\xa0miques moleculars dels intercanvis de r\xc3\xa8pliques suggereixen que, en efecte, l\'A\xce\xb2 pot adquirir m\xc3\xbaltiples estats estructurals diferenciats entre si. Estudis m\xc3\xa9s recents van identificar, gr\xc3\xa0cies a an\xc3\xa0lisis estad\xc3\xadstiques, una gran diversitat de grups conformacionals diferenciats. Gr\xc3\xa0cies a simulacions de RMN, s\'ha comprovat que l\'A\xce\xb2 1-40 i l\'A\xce\xb2 1-42 mostren estats conformacionals completament diferents, sent l\'extrem C-terminal de l\'A\xce\xb2 1-42 molt m\xc3\xa9s estructurat que el de l\'A\xce\xb2 1-40._NEWLINE_La informaci\xc3\xb3 sobre l\'estructura de l\'estat oligom\xc3\xa8ric de l\'A\xce\xb2 encara \xc3\xa9s escassa avui en dia. Baixes temperatures i baixes condicions de sal van permetre a\xc3\xafllar olig\xc3\xb2mers pentam\xc3\xa8rics en forma de disc desprove\xc3\xafts d\'estructura beta. En canvi, la soluci\xc3\xb3 soluble d\'olig\xc3\xb2mers en pres\xc3\xa8ncia de detergents presentava uns continguts alts de capes d\'estructura beta, barrejades amb car\xc3\xa0cters paral\xc2\xb7lels i antiparal\xc2\xb7lels diferents a les fibres. Hi ha estudis que suggereixen la idea d\'una cadena antiparal\xc2\xb7lela beta-gir-beta en comptes d\'olig\xc3\xb2mers incrustats en la membrana.\n_START_SECTION_\nMesurar la beta amiloide\n_START_PARAGRAPH_\nHi ha diverses maneres de mesurar l\'A\xce\xb2. Pot ser mesurada de manera semi quantitativa amb t\xc3\xa8cniques d\'immunitzaci\xc3\xb3, que permeten tamb\xc3\xa9 determinar la seva situaci\xc3\xb3. L\'A\xce\xb2 sembla ser principalment vascular, com es mostra en l\'angiopatia amiloide cerebral o en plaques senils vasculars. Un m\xc3\xa8tode molt sensible \xc3\xa9s l\'ELISA, que \xc3\xa9s un assaig immunosorbent que utilitza un parell d\'anticossos per recon\xc3\xa8ixer la beta amiloide. Alguns compostos, en concret el Compost-B Pittsburgh (BTA-1, una tioflavina), poden unir-se a l\'A\xce\xb2 tant in vitro com in vivo. Aquesta t\xc3\xa8cnica, que es combina amb la representaci\xc3\xb3 \xc3\xb2ptica TEP (tomografia per emissi\xc3\xb3 de positrons), s\'ha fet servir per veure \xc3\xa0rees plenes de dip\xc3\xb2sits de plaques en pacients d\'Alzheimer. _NEWLINE_El microscopi de for\xc3\xa7a at\xc3\xb2mica, que pot visualitzar superf\xc3\xadcies moleculars a nanoescala, es pot fer servir per determinar l\'estat d\'agregaci\xc3\xb3 de l\'A\xce\xb2 in vitro._NEWLINE_La interferometria dual polaritzada \xc3\xa9s una t\xc3\xa8cnica \xc3\xb2ptica que pot mesurar els estats m\xc3\xa9s primerencs d\'agregaci\xc3\xb3 i d\'inhibici\xc3\xb3, mesurant la mida molecular i les densitats de les fibres mentre s\'allarguen. Aquests processos d\'agregaci\xc3\xb3 tamb\xc3\xa9 poden ser estudiats en estructures de bicapes lip\xc3\xaddiques.\n_START_SECTION_\nRitme circadiari de la beta amiloide\n_START_PARAGRAPH_\nUn informe del 2009 explicava que la producci\xc3\xb3 de beta amiloide segueix un ritme circadiari augmentant quan l\'animal (ratol\xc3\xad) o la persona est\xc3\xa0 desperta i descendint durant les hores de son. S\'ha vist que l\'orexina, neuroprote\xc3\xafna que indueix/promou el desvetllament, \xc3\xa9s necess\xc3\xa0ria per al ritme \xe2\x80\x9cdiari\xe2\x80\x9d de la producci\xc3\xb3 d\'A\xce\xb2. L\'informe enunciava que per\xc3\xadodes excessius de falta de son (com ara per insomni) podrien causar una elevada producci\xc3\xb3 d\'A\xce\xb2 de manera cr\xc3\xb2nica, que al seu torn podria portar, hipot\xc3\xa8ticament, a l\'Alzheimer. Aquesta informaci\xc3\xb3 prov\xc3\xa9 de proves freq\xc3\xbcents que indiquen que la privaci\xc3\xb3 cr\xc3\xb2nica de son est\xc3\xa0 associada amb casos preco\xc3\xa7os d\'Alzheimer. La melatonina tamb\xc3\xa9 est\xc3\xa0 relacionada amb el manteniment del ritme regular de la beta amiloide. En particular, s\'observa que la melatonina est\xc3\xa0 connectada amb el fenomen \xe2\x80\x9csundowning\xe2\x80\x9d, el qual es caracteritza pel fet que els pacients d\'Alzheimer amb plaques d\'amiloide a d\'hipot\xc3\xa0lem pateixen un agreujament dels s\xc3\xadmptomes per la tarda o per la nit. _NEWLINE_Aquest fenomen de "sundowning" podria estar directament o indirecta relacionat amb el recent descobriment d\'un augment continu de beta amiloide durant tot el dia.'